VSRS Sklep I R 143/2024
Sodna praksa Vrhovnega sodišča, 2024-09-04

dr. Mateja Končina Peternel (preds.), Tomaž Pavčnik (poroč.), mag. Nina Betetto

delegacija pristojnosti - aktivna legitimacija - predsednik sodišča - zavrženje - zakoniti sodnik

Predsednik sodišča v pravdnem postopku ni pristojen podajati predlogov po 67. členu ZPP, marveč ima tako pooblastilo zgolj razpravljajoči sodnik. Drugačna razlaga bi posegala v neodvisnost zakonitega sodnika. Ker predsednik Okrožnega sodišča v Slovenj Gradcu ni legitimiran za vložitev predloga po 67. členu ZPP, je Vrhovno sodišče njegov predlog zavrglo.

I. Predlog predsednika Okrožnega sodišča v Slovenj Gradcu se zavrže.

II. Za odločanje v tej zadevi se določi Okrožno sodišče v Celju.

1. Predlagateljica je na sodišče vložila predlog za spremembo stikov. V njem je predlagala tudi prenos krajevne pristojnosti, saj je zaposlena pri Okrožnem sodišču v Slovenj Gradcu. Ker gre za manjše sodišče, kjer se zaposleni med seboj poznajo in so delovno povezani, predlagateljica zaradi odstranitve dvoma v nepristranskost odločanja predlaga prenos pristojnosti na drugo sodišče.

2. Razpravljajoča sodnica je predlog predlagateljice za prenos pristojnosti z odredbo odstopila v urad predsednika Okrožnega sodišča v Slovenj Gradcu, ta pa je nato predlagateljičin predlog posredoval Vrhovnemu sodišču. V spremnem dopisu Su 194/2024 pojasnjuje, da je predlagateljica zaposlena na Okrožnem sodišču v Slovenj Gradcu na delovnem mestu višje pravosodne svetovalke. Dalje navaja, da med vsemi sodniki in pravosodnimi svetovalci obstajajo tesna kolegionalna razmerja in vsakodnevni stiki, saj gre za manjše sodišče. Glede na navedeno je tudi sam predlagal prenos pristojnosti na drugo stvarno pristojno sodišče.

3. Predlog predsednika Okrožnega sodišča v Slovenj Gradcu ni dovoljen, predlog predlagateljice pa je dovoljen in tudi utemeljen.

4. Vrhovno sodišče lahko na predlog stranke ali pristojnega sodišča določi drugo stvarno pristojno sodišče, da postopa v zadevi, če je očitno, da se bo tako laže opravil postopek, ali če so za to drugi tehtni razlogi (67. člen Zakona o pravdnem postopku; ZPP).

5. Ne glede na to, ali predlog za prenos pristojnosti vloži stranka ali pristojno sodišče, gre pri predlagalnem aktu po 67. členu ZPP za akt v okviru pravdnega postopka in ne za akt sodne uprave. Ker je tako, je Vrhovno sodišče odločalo o predlagateljičini vlogi, ne pa tudi o predlogu, ki ga v spremnem dopisu podaja predsednik Okrožnega sodišča v Slovenj Gradcu pod št. Su 194/2024. Predsednik sodišča namreč v pravdnem postopku ni pristojen podajati predlogov po 67. členu ZPP, marveč ima tako pooblastilo zgolj razpravljajoči sodnik. Drugačna razlaga bi posegala v neodvisnost zakonitega sodnika. Ker predsednik Okrožnega sodišča v Slovenj Gradcu ni legitimiran za vložitev predloga po 67. členu ZPP, je Vrhovno sodišče njegov predlog zavrglo.

6. Predlog same predlagateljice za prenos pristojnosti pa je, nasprotno, dovoljen in tudi utemeljen. Obstoj drugih tehtnih razlogov v ustaljeni sodni praksi namreč največkrat napolnjujejo prav razlogi, zaradi katerih bi bil lahko okrnjen videz nepristranskosti sodišča. Dejstvo, da je predlagateljica zaposlena na Okrožnem sodišču v Slovenj Gradcu, dalje, da ne gre za večje okrožno sodišče in slednjič, da gre za družinskopravno problematiko, ki je izrazito zasebne narave, tvorijo tak, tehten razlog.

7. Ker je tako, je Vrhovno sodišče predlogu ugodilo ter za odločanje v tej zadevi določilo Okrožno sodišče v Celju.

Zakon o pravdnem postopku (1999) - ZPP  - člen 67

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.